<classify> SERIKALI haitasita kuwaondoa kazini mameneja wa wilaya na mikoa wa Wakala wa Usambazaji Maji na Usafi wa Mazingira Vijijini RUWASA, ambao watakabainika kusubiri kufanya kazi kwa maelekezo ya viongozi badala ya kutumia taaluma zao kuhusu suala la upatikanaji maji safi na salama. Katibu Mkuu Wizara ya Maji, Profesa Kitila Mkumbo alisema hayo jana mjini Morogoro wakati akifungua kikao kazi cha mameneja hao wa Ruwasa ambacho ni cha kwanza tangu kuanzishwa kwa wakala huo kwa Sheria ya Bunge Julai mosi mwaka huu.Profesa Mkumbo alisema Serikali ya Awamu ya Tano ni ya matokeo na si ya kuendeleza michakato, hivyo kwa kutambua tatizo la maji hususani vijijini imeamua kuanzisha Ruwasa ikiwa na lengo la kumaliza changa moto za upatikanaji maji kwa wananchi.Kwa muda mrefu wapo baadhi ya wahandisi wa maji wamezoea kusubiri kufanya kazi zao kwa maelekezo ya viongozi wanaotembea maeneo yenye changamoto za ukosefu wa maji wakati wakijua hili ni jukumu lao kulingana na taaluma zao, alisema Profesa Mkumbo.Hivyo aliwataka wahandisi wa maji na mameneja hao kuyatambua maeneo yao ya kazi, vyanzo vya maji, maeneo ya ujenzi wa visima na namna ya kutatua changamoto katika maeneo sugu yenye tatizo la maji na utekelezaji wa mpango kazi ikiwemo na uwasilishaji wizarani bila kusubiri ujio wa ziara za viongozi.Aliwakumbusha wajibu wao wa kufanya tathimini za utendaji kazi wa jumuiya za watumia maji vijijini ili kuzibaini zisizofanya kazi vizuri kutoa huduma za maji kwa kutumia mamlaka zao walizopewa kisheria kuzivunja na kuziunda nyingine mpya badala ya kusubiri hadi viongozi wanatembelea na kulalamikiwa na wananchi.Naye Mkurugenzi Mkuu wa Ruwasa, Clement Kivegalo alisema wakala umejipanga kupitia usanifu wa miradi, kukamilisha miradi inayoweza kukamilishwa kwa haraka na kujenga mingine mipya kwa kutumia fedha kidogo kwa matokeo ya haraka ndani ya muda mfupi.Kivegalo alisema miradi hiyo itatekelezwa kupitia rasilimali fedha zilitolewa na serikali pamoja na wafadhili ambako usimamizi wake utakuwa wa karibu ili kupata matokeo.Aidha, alisema kikao hicho pia kina jukumu la kubadili mitazamo ya wahandisi wa maji fikra zao, kwa vile wengi wao wameteuliwa kutoka kwenye halmashauri za wilaya na sektarieti za mikoa ili waendane na utendaji kazi wa muundo wa Ruwasa.  <topic>: KITAIFA 